open-index/open-wikipedia-markdown huggingface dataset:
Rubinmåler

**Rubinmåler** (*Plemyria rubiginata*) er en sommerfugl i gruppen av de egentlige målere  (Geometridae). Denne arten finnes over det meste av Norge nord til Troms.

## Utseende
En middelsstor (vingespenn 22 – 28 mm), slank, hvit måler. Den kjennes lett på fargen, på at forvingens brede tverrbånd er avbrutt i midten og på forvingens gråblå ytterkant. **Forvingen** er hvit, gulbrun ved roten. Midt i vingen har den et gulbrunt tverrbånd som er avbrutt i midten, ofte mangler det helt i den bakerste halvdelen. Båndet har en svart flekk nær fremkanten. Vingens yterkant er gråblå med et smalt, bølgete, hvitt tverrbånd. **Bakvingen** er hvit med grå ytterkant. Larven er tynn, naken og gulgrønn.

## Levevis
Arten finnes i løvskog, helst på litt fuktige steder. Larvenes viktigste næringsplante er or (*Alnus* spp.), men de kan også finnes på slåpetorn (*Prunus spinosa*), hegg (*Prunus padus*), rips (*Ribes* spp.) og trolig også andre busker og løvtrær. De voksne målerne flyr i juni – august.

## Utbredelse
Arten er utbredt i den palearktiske sone. I Norge finnes den nord til Troms.

## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Nettsiden ''Svenska Fjärilar'', med bildegalleri
* UK moths, ''Plemyria rubiginata''
* www.nhm.uio.no/fakta/zoologi/insekter/norlep/ Norges sommerfugler – Et norskspråklig nettsted om norske sommerfugler.
* Bilde av larven, fra Kimmo's Lep site
Jørgen Stubberud

**Jørgen Anton Antonsen Stubberud** (1883&ndash;1980) var en norsk polfarer som deltok på Roald Amundsens ekspedisjon til Sydpolen mellom 1910 og 1912.

Stubberud traff Amundsen første gang i Amundsens hjem i Svartskog i 1909 i forbindelse med at Stubberud skulle utføre reparasjoner på noen gamle hus. På grunn av den gode jobben som Stubberud utførte, spurte Amundsen om han kunne bygge hytten som skulle brukes i Antarktis og som senere fikk navnet Framheim. Hytten ble bygget i hagen til Amundsen for deretter å bli satt opp i Hvalbukta da ekspedisjonen nådde Antarktis.

Stubberud var ikke en del av gruppen som nådde Sydpolen, men deltok på en mindre ekspedisjon til Edward VII Land.

Stubberud ble tildelt Sydpolsmedaljen.

## Referanser


## Eksterne lenker
* 
* Intervju med Dagbladet fra 1978
Mørk irrmåler

**Mørk irrmåler** (*Chloroclysta siterata*) er en sommerfugl i gruppen av de egentlige målere  (Geometridae). Denne grønnlige arten finnes i Norge nord til Nord-Trøndelag.

## Utseende
En middelsstor (vingespenn 25–30 mm), slank, grønnlig måler. **Forvingen** er gråaktig grønn, delvis med et visst rødskjær, med korte, svarte tverrstreker. Vanligvis er et bredt bånd rundt midten av vingen noe mørkere enn resten, og det er en firkantet, lys flekk ved vingens fremkant nær vingespissen og en litt mindre, gjerne rosa flekk ved bakkanten nær bakhjørnet. **Bakvingen** er silkeaktig lysgrå. Larven er naken, lang og tynn, blekt grågrønn med en rekke av brunrøde flekker langs ryggen.

## Levevis
Mørk irrmåler finnes i løv- og blandingsskog. Larvene lever på ulike løvtrær, særlig eik og rogn. De voksne målerne flyr fra slutten av august til oktober, overvintrer så som voksne og flyr igjen i april–mai.
## Utbredelse
Arten forekommer i hele Europa og i Nord-Afrika.
I Norge er mørk irrmåler vanlig nord til Nord-Trøndelag.

## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. 
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. 

## Eksterne lenker
* 
* Nettsiden ''Svenska Fjärilar'', med bildegalleri
* UK moths, ''Chloroclysta siterata''
*  www.nhm.uio.no/fakta/zoologi/insekter/norlep/  Norges sommerfugler – Et norskspråklig nettsted om norske sommerfugler.
* Bilde av larven, fra Kimmo's Lep site
Bueskogmåler

**Bueskogmåler** (*Dysstroma truncata*) er en sommerfugl i gruppen av de egentlige målere  (Geometridae). Denne arten er svært variabel av utseende og finnes over hele Norge.

## Utseende
En middelsstor (vingespenn 26 – 34&nbsp;mm), slank, brokete måler. Fargen er svært variabel, forvingens grunnfarge varierer fra skittenhvit til mørkt sjokoladebrun. Tegningene er mindre tydelige hos mørke eksemplarer. **Forvingen** er (hos middels lyse eksemplarer) gulbrun ved roten, i midten med et bredt tverrbånd som er skittenhvitt eller gulaktig, oftest mørkere i det fremre ytre hjørnet. Båndets ytterkant er avrundet, bølgete utbuktet i midten. Utenfor båndet ved fremkanten er det en, vanligvis påfallende, uregelmessig, hvit flekk og et brungult tverrbånd (ikke hos mørke eksemplarer). Vingespissen har tre pileformede, mørke flekker hos lyse og middels mørke eksemplarer. **Bakvingen** er silkeaktig gråhvit. Larven er naken, slank og gulgrønn.

## Levevis
Denne arten har larver som kan leve på en lang rekke ulike trær, busker og urter, og er vanlig i de fleste slags skog. De voksne målerne flyr i juli – september.
## Utbredelse
Arten finnes over det meste av den palearktiske sone. I Norge forekommer den over hele landet og er ganske vanlig.

## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Nettsiden ''Svenska Fjärilar'', med bildegalleri
* UK moths, ''Chloroclysta truncata''
* www.nhm.uio.no/fakta/zoologi/insekter/norlep/ Norges sommerfugler – Et norskspråklig nettsted om norske sommerfugler.
* Bilde av larven, fra Kimmo's Lep site
Edelgranbarmåler

**Edelgranbarmåler** (*Thera britannica*) er en sommerfugl i gruppen av de egentlige målere  (Geometridae). Denne arten er bare funnet i det sørligste Norge, men synes være under spredning.

## Utseende
En liten til middelsstor (vingespenn 18 – 32&nbsp;mm), slank, grå måler. Den virker mørkere og gråere enn de andre norske barmålerne (*Thera* spp.). **Forvingen** er grå, ved roten mørkt grå. I midten av vingen er det et mørkgrått tverrbånd (svart nærmest bakkanten). dette båndet er omtrent to og en halv gang så bredt ved forkanten av vingen som ved bakkanten, og utvider seg brått rundt midten av vingen. Ytterkanten er bølgete. Utenfor tverrbåndet er det en rad av mørke, pileformede flekker. **Bakvingen** er gråhvit. Larven er naken, grønn med gul sidestripe og lysgrønne lengdestriper på ryggen.

## Levevis
Larvene lever på gran (*Picea* spp.), edelgran (*Abies* spp.) og douglasgran (*Pseudotsuga menziesii*). I alle fall i Storbritannia og Norge er den knyttet til granplantefelt. De voksne målerne flyr i to generasjoner hvert år, i mai – juli og i september – november.

## Utbredelse
Arten finnes i Vest- og Mellom-Europa. I Norge ble den først funnet i 1968 og var inntil nylig bare kjent fra noen få lokaliteter i Østfold, Akershus og Vest-Agder. Nylig har den blitt funnet flere steder i Rogaland og Hordaland.

## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Nettsiden ''Svenska Fjärilar'', med bildegalleri
* UK moths, ''Thera britannica''
* www.nhm.uio.no/fakta/zoologi/insekter/norlep/ Norges sommerfugler – Et norskspråklig nettsted om norske sommerfugler.
* Bilde av larven, fra Kimmo's Lep site
Martin Gunnar Knutsen

**Martin Gunnar Knutsen** (1918–2001) var en norsk skolemann og kommunistisk politiker fra Ulefoss i Telemark. 

Knutsen var lærerskole&shy;utdannet og avla grunnfag i engelsk, historie og pedagogikk ved Universitetet i Oslo. Han hadde studie&shy;opphold i Sovjetunionen 1972 til 1975.

Knutsen var fra 1962 til 1966 medlem av sentralstyret i Norges Kommunistiske Parti. Fra 1970 var han medlem av partiets sekretariat. Han var medlem av herredstyre og formannskapet i Skedsmo fra 1971 til 1975. Knutsen  var formann i NKP i perioden 1975 til 1982. Han brøt senere med partiet.

Knutsen var også aktiv i motstandskampen under den tyske okkupasjonen av Norge. Han skrev flere selvbiografiske og historiske bøker, blant annet om forholdet til Sovjetunionen og den ulovlige overvåkningen av politisk aktivister i Norge.

Etter Berlinmurens fall tok Knutsen, med boken *Bittert oppgjør*, klart avstand fra både partiet NKP og den kommunismen han i alle år selv hadde arbeidet for. 

Knutsen var innehaver av den sovjetiske *[[Ordenen folkenes vennskap]]*.

## Bibliografi
* *Liv og mening – Erindringer 1918-1945*, Aschehoug, Oslo, 1981, ISBN 82-03-10650-1
* *Mot strømmen – Erindringer 1945-1980*, Aschehoug, Oslo, 1983, ISBN 82-03-10991-8
* *Bittert oppgjør*, Tiden, Oslo, 1990, ISBN 82-10-03341-7
* *Folkeeventyr fra de baltiske republikker* Oversatt fra russisk 1991 ISBN 82-7009-254-1

## Referanser


## Eksterne lenker
*
Kirsti

**Kirsti** er en finsk og skandinavisk kortform av kvinnenavnet *[[Kristina]]* som har opprinnelse latinske *Christianus*, «kristen».

## Utbredelse

|}

*Kirsti* var et populært navn på norske jentebarn på 1600- og 1700-tallet og begynnelsen av 1800-tallet.

## Kjente personer med navnet
Personene i listen er ordnet kronologisk etter fødselsår.
* Kirsti Kolle Grøndahl (f. 1943), norsk politiker
* Kirsti Sparboe (f. 1946), norsk sanger og skuespiller
* Kirsti Malterud (f. 1949), norsk professor i medisin
* Kirsti Grotmol (f. 1950), norsk bildekunstner
* Kirstie Alley (f. 1951), amerikansk skuespiller
* Kirsti Stubø (f. 1975), norsk skuespiller
* Kirsti Bergstø (f. 1981), leder i Sosialistisk Venstreparti. Tidligere ungdomspolitiker.

## Referanser


## Eksterne lenker
*
Dag Lein

**Dag Asgeir Lein** (født 1961) er en norsk TV-produsent. Han har siden 2018 vært daglig leder i animasjonsfilmselskapet Animer

Han begynte i studiedagene som journalist og korrekturleser i *[[Teknisk Ukeblad]]*, men gikk i slutten av 1980-årene over til Norsk Tekst, som drev versjonering av internasjonale film- og TV-produksjoner. Han har hatt det meste av sin karriere i TV-bransjen.

Fra 1994 til 1997 var han daglig leder og produsent i Schibsted-selskapet Nordic Entertainment. Han ledet en rekke produksjoner, hvorav den største var *[[Jeopardy!]]* for TV 2.

Etter Nordic Entertainments fusjon med Rubicon TV i 1998 ble han sjefsprodusent, senere programdirektør og ansvarlig produsent for programmer som *[[Senkveld]]*, *[[Fox Grønland]]*, *[[Vazelina Hjulkalender]]* og *[[Deal or No Deal (Norge)|Deal or No Deal]]* for TV2 og *[[Campingliv]]*, *[[Ditt Livs Sjanse]]* og *[[Historien om Norge]]* for NRK1. Flere av disse produksjonene har blitt tildelt Gullruten eller Amandaprisen. Han ledet også etableringen av datterselskapet Metronome/Rubicon Interactive.

Lein arbeidet noen år som selvstendig konsulent og produsent før han i 2018 ble ansatt som daglig leder i animasjonsfilmselskapet Animer.

Fra 2008 til 2014 var Lein juryleder i stiftelsen Gullruten og ansvarlig produsent for hovedutdelingen, som hvert år ble sendt på TV 2. Han var styremedlem i Virke Produsentforeningen fra 2001 til 2008.

## Bibliografi
* 

## Referanser


## Eksterne lenker
* 
*
Grå einerbarmåler

**Grå einerbarmåler** (*Thera juniperata*) er en sommerfugl i gruppen av de egentlige målere  (Geometridae). Denne lille, grå måleren finnes nord til Nordland i Norge.

## Utseende
En liten til middelsstor (vingespenn 23 – 27&nbsp;mm), slank, grå måler. Det kan kjennes på at forvingens brede tverrbånd har en spiss, V-formet innskjæring på innersiden, dessuten fra brun einerbarmåler (*Thera cognata*) på at vingene er nøytralt grå, ikke brunlige. **Forvingen** er lyst grå, mørkere ved roten og på vingens brede tverrbånd. Dette er kantet med svart, er omtrent dobbelt så bredt ved forkanten som ved bakkanten og har en spiss, V-formet innskjæring midt på innerkanten. Ytterkanten er sterkt bølgete. Nær vingespissen er det to korte, svarte lengdestreker som noen ganger har flytt sammen til en. **Bakvingen** er gråhvit. Larven er naken, grønn med to blekgule lengdestriper langs ryggen. Langs sidene har den tofargede striper, rødfiolette øverst og blekgule under.

## Levevis
Larvene lever på bar av einer (*Juniperus communis* og ulike plantede einerarter), og sommerfuglen finnes der hvor denne vokser. De voksne målerne flyr ganske sent på høsten, i oktober – november, og kommer gjerne til lys.

## Utbredelse
Arten finnes i Europa, østover til Kaukasus, og også i Nord-Amerika. I Norge er den funnet nord til den sørlige delen av Nordland.

## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Nettsiden ''Svenska Fjärilar'', med bildegalleri
* UK moths, ''Thera juniperata''
* www.nhm.uio.no/fakta/zoologi/insekter/norlep/ Norges sommerfugler – Et norskspråklig nettsted om norske sommerfugler.
* Bilde av larven, fra Kimmo's Lep site
Leichtes Schnellboot-klassen

**«Leichtes Schnellboot»-klassen** var en tysk klasse av motortorpedobåter.

Disse «mini-torpedobåtene» ble utviklet for å kunne utstyres med to 450&nbsp;mm torpedoer, men på grunn av forsinkelser i produksjonen av torpedoene ble de første tre båtene utstyrt med miner. LS1 og LS2 hadde tre magnetiske og LS3 to miner. I alt 20 båter av denne klassen ble bygget, nummerert fra LS1 til LS20.

Flere ble brukt av hjelpekryssere, LS2 på «Komet», LS3 på «Kormoran» og LS4 på «Michel».

## Kilder

*
Rolf Syversen

**Rolv Syversen** (født 6. mai 1920, død 7. mai 1987) var en norsk musiker (piano og trekkspill), komponist og orkesterleder, kjent fra flere innspillinger.

Han studerte under Kristian Hauger, Erling Westher og Ottar E. Akre og gjorde det godt i
Nordens Grand Prix i Trekkspill (1936). Under den tyske okkupasjonen arbeidet han for et plateselskap i Oslo som orkesterleder og spilte inn plater med bl.a. den svenske slagersangeren Johnny Bode for det norske markedet.  Senere var han kapellmester på Chat Noir (1946–49), med i Sy-We-La (1949), innspillingssjef hos Iversen & Frogh A/S (Odeon/Columbia Records/His Master's Voice) (1953–69) og repertoarsjef hos EMI (1969–). Kjendis ble han som akkompagnatør i *[[Husker du? (TV-serie)|Husker du?]]*.  Han ledet mange besetninger i eget navn som gjorde flere titalls innspillinger.

## Utgivelser
* *Så spiller vi trekkspill* (1945)

## Komposisjoner (i utvalg)
* «Rytmefeber» (instrumental)
* «Østenfor sol og vestenfor måne» (Tekst: Juul Hansen)
## Referanser
Number One Observatory Circle

**Number One Observaroty Circle** er den amerikanske visepresidentens embetsbolig. Huset ligger på tomten til United States Naval Observatory i Washington D.C. og ble bygget i 1893 for å huse USNOs direktør. 

I 1974 vedtok den amerikanske Kongressen å bygge om huset til offisiell residens for visepresidenten. Før 1974 holdt visepresidenten til i eget hjem, men kostnaden for å legge sikkerheten til rette i disse hjemmene ble etter hvert store.

Selv om Number One Observatory Circle ble gjort tilgjengelig for visepresidenten i 1974, gikk det tre år før en visepresident skulle bo der på fulltid. Visepresident Gerald Ford ble selv president før han fikk tatt residensen i bruk, og hans visepresident igjen, Nelson Rockefeller, brukte boligen primært til representasjon siden han allerede hadde en bolig i Washington. Visepresident Walter Mondale var den første som flyttet inn og siden den gang har alle USAs visepresidenter bodd i huset. Visepresidentboligen ble pusset opp av United States Navy tidlig i 2001.
## Eksterne lenker
*
Sy-We-La

**Sy-We-La** (etablert 1950 i Oslo, nedlagt 1953) var en norsk jazzkvintett. Den hadde noe varierende besetning: Rolf Syversen på piano og trekkspill, Finn Westbye på gitar, Magnus Larsen på fiolin, Jørg Petter Røe på klaver og vibrafon, Alf Blyverket på trombone m.m. og Fred Lange-Nielsen på bass.

De ga ut flere innspillinger (78-plater) sammen med kjente sangere, deriblant:

* Kurt Foss og Reidar Bø (Blåveispiken, 1950)
* Sonja Stjernquist (Tango Max / Tror du att jag förlorad är, 1952)  
* Anders Saus (Ola Nordmann danser boogie-woogie, 1952)
* Jens Book-Jensen (Eventyrnatt, 1952; Nordlandsnetter, 1952; Jul på fyret, 1958)
* Jens og Erik (Tennessee waltz, 1956)

Kvintetten var i noen år husorkester på Grand Hotel i Oslo og spilte i diverse musikkprogram i radio (bl.a. *Til underholdning og dans*). 

## Referanser


## Eksterne lenker
*
AJ Styles

**AJ Styles** eller **Allen Neal Jones** (født 1977) mest kjent under artistnavnet **A.J. Styles**,, er en fribryter (wrestler) fra USA kjent under navnet *The Phenomenal A.J. Styles*. Han jobber nå for WWE.

I TNA er han den eneste som har holdt alle de tre beltene: NWA world heavy weight tittel, TNA X-Divison og TNA World Tag Team tittel. 

Siden AJ ble med i TNA i 2002 har han holdt X-Divison-tittelen seks ganger, Tag Team-tittelen fem ganger og NWA-tittelen tre ganger. Han har holdt Tag Team-tittelen med: Jerry Lynn, «The fallen Angel» Christopher Daniels og Tomko.

## Spesielle triks
* Styles Clash
* Sprial Tap
* Pele kick (backflip kick)
* Frog Splash

## Referanser

## Eksterne lenker
* 
*
Terrorangrepene i Uttar Pradesh 23. november 2007

**Terrorangrepene i Uttar Pradesh 23. november 2007** skjedde da flere bomber gikk av i byene Lucknow, Varanasi og Faizabad i Uttar Pradesh, India. 

## Bakgrunn
Det har vært sporadiske bombeangrep rundt om i India de seneste årene. Men indisk politi har ikke maktet å stille noen for retten for disse angrepene. I august 2007 ble 40 mennesker drept i bombeangrep mot en restaurant i Hyderabad, og en bombe i en moske i samme by i mai 2007 tok livet av 14 personer. I oktober 2007 sprengte en bombe i byen Ajmer, som indisk politiet mente var verket til muslimske fundamentalister med forbindelser til Pakistan. Indiske kommunister skal i tillegg være ansvarlige for flere nylige angrep på indiske soldater og politi i landet.

## Angrepet
Bombene var klart utplassert for å ramme advokater som arbeidet i rettsbygninger i de ulike byene. Den første eksplosjonen detonerte i Varanasi sin sivile rett mellom klokken 13:05 og 13:07 (lokal tid). To påfølgende bomber gikk deretter av ved en rettsbygning i Faizabad mellom klokken 13:12 og 13:15, fulgt av en bombe i Lucknow klokken 13:32.

I Lucknow ble to bomber funnet. Den ene utløste panikk etter eksplosjonen og en annen kraftig bombe ble dearmert av politiets bombegruppe. Begge bombene var plassert på sykler nær rettsbygningene i byen. Angrepet i Lucknow var det minst dødelige av de tre.

De tre påfølgende eksplosjonene krevde flest liv i Varanasi der minst 11 mennesker ble drept, inkludert 4 advokater og 42 ble skadet. Begge bombene var festet til sykler, og de detonerte alle tre i en 10 minutters periode.

To eksplosjoner rammet Faizabad. Disse var de sterkeste eksplosjonenen, og krevde fire liv og såret 15 andre.

### Skader
Totalt ble 18 mennesker drept og 81 såret i angrepene. 

## Ansvar
Angrepene kom en uke etter at politi i Uttar Pradesh sammen med sentrale sikkerhetsstyrker avslørte en terroristgruppe fra Jaish-e-Mohammed som planla å kidnappe Rahul Gandhi. Terrorangrepet kan være en gjengjeldelse for arrestasjonene, og at de ble banket opp uten å få tilgang til advokater.

Et lite kjent gruppe under navnet «Indian Mujahideen» tok på seg ansvaret for terrorangrepene. Gruppen skal angivelig ha sendt en e-post til noen private indiske fjernsynskanaler bare noen minutter før angrepene skjedde. I e-posten sier gruppen at Jihad i India er en gjengjeldelse for overtramp mot muslimer i India, for rivingen av Babri Masjid-opptøyene i Gujarat. 

Sikkerhetstjenesten mistenkte at en terrorisgruppe basert i Bangladesh, Harkat-ul-Jihad-al-Islami(HuJI) stod bak terrorangrepene. En trodde at en av lederne i gruppen planla angrepene og brukte celler fra terroristgruppene Lashkar-e-Taiba og Jaish-e-Mohammed, muligens under banneret til al-Qaida i India.

## Referanser
Segmentering (marked)

**Segmentering** er en markedsstrategi som går ut på å dele et marked i delmarkeder av forbrukere som har felles behov og prioriteringer, for så å utvikle og implementere strategier for kommunikasjon og påvirkning.  

Man benytter gjerne to grupperinger av segmenteringsvariabler: beskrivende egenskaper (inndeling etter geografi, demografi og psykografi) og atferdsrelaterte faktorer (behov og fordeler, beslutningsroller, brukere og brukerrelaterte variabler).  

Et markedssegment består av en kundegruppe der kundene har omtrent de samme behovene. Man retter markedsføringen mot segmentet. 
Man deler gjerne inn i:

* **Geografiske** kriterier (inndeling basert på geografiske enheter som land, region, fylke, byer osv.)
* **Demografiske** kriterier (inndeling basert på faktorer som alder, kjønn, inntekt, livsfase, generasjon osv.)
* **Psykografiske** kriterier (utadvendt, innadvendt, initiativrik, impulsiv, ledertype, maskulin, feminin osv.)
* **Livsstilkriterier** (om man er aktiv i idrett, politisk engasjert, engasjert i foreningsliv etc.)

Kriterier for effektiv segmentering:
* Identifiserbart – hvem er målgruppen?
* Størrelsesmessig tilstrekkelig – er målgruppen stor nok?
* Stabil – vil målgruppen bestå over tid?
* Tilgjengelig – kan målgruppen nås?
* Respons på marketing - differensierer på de forhold til markedsføringsoppgavene står ovenfor

## Referanser
Zalman Shazar

**Zalman Shazar** (, født **Shneur Zalman Rubashov** den 24. november 1889 i Mir nær Minsk i Det russiske rike, død 5. oktober 1974 i Jerusalem) var en israelsk politiker, forfatter og poet, og var Israels 3. president, fra 1963 til 1973.

## Liv og virke
### Bakgrunn
Shazar ble født som Shneor Zalman Robashov (han tok senere navnet *Shazar* etter initialene fra sitt fødenavn) i en hasidisk familie i Chabad-Lubavitch-bevegelsen i Mir i nærheten av Minsk. I 1892 flyttet han med familien sin til Stolvetzy, hvor han fikk en tradisjonell jødisk utdanning. 

### Aktivisme, immigrasjon til Palestinamandatet
I tenårene ble han involvert i Poale Sion-bevegelsen, og han flyttet i 1907 til Vilna for å arbeide med bevegelsens utgivelser sammen Dov bar Boroshov.

Shazar besøkte landet som skulle bli Israel for første gang i 1911, deretter en gang i 1920 som en del av Poale Sion-delegasjonen, og immigrerte til Palestinamandatet i 1924.

### Politisk virke i Palestinamandatet og Israel
Han ble tidlig medlem av Histadrut-sekretariatet. Shazar fungerte som redaktør i den israelske avisen Davar fra 1944 til 1949. Han var dessuten forfatter av dikt, essays, selvbiografiske romaner, biografier og vitenskapelige tekster. Hans vitenskapelige hovedverk var *Bibelkritikkens historie*, sammen med M. Soloweitschik. 

I 1947 var han med i Jewish Agencys delegasjon og sentral i forhandlingene i FN om Irsraels eksistensialrett, og slik viktig i prosessen frem til IUsraels uavhengighetserklæring. I 1951 ble han medlem av &ndash; og senere leder for &ndash; *Jewish Agency for Israel*.

Han ble valgt inn på det første Knesset i 1949 som medlem av Mapai og ble utdanningsminister i David Ben-Gurions første regjering (1949&ndash;1951). Han var ikke medlem av Ben-Gurions andre regjering, men beholdt plassen i Knesset i valgene i 1951 og 1955. I 1956 trakk han seg fra Knesset.

### President
Han var valgt som president av Knesset i 1963, og gjenvalgt i 1968. I 1973 ble han etterfulgt av Efraim Katzir.

Hans portrett er trykket på NIS200-sedlene.

## Litteratur
* 

## Referanser


## Eksterne lenker
* Zalman Shazar, profil på Knessets nettsted 
* President Zalman Shazer, profil på *Prime minister's office*
Ove Fedde

**Ove Harold Fedde** (født 8. oktober 1916 i Grimstad, død 24. april 1991) var en norsk populærforfatter. Han skrev under psevdonymene **Omar H. Franck**, **Stian Staal**, **Laurenx Olver**, **Osman Fishbach**, **Oliwar F. Hank**, **Hermann Holzbein**, **Randi El Vira**, **Pierre Pirre**, 
**John O'Hary** og **Walter Gun**. 

Etter en ikke fullført skolegang både i Norge og i USA startet han som journalist i 1934, og jobbet «til og fra» i flere aviser de neste 25 årene.

Ifølge eget utsagn hadde han «skrevet alt det behøves bokstaver til»: «Alt  mulig – julefortellinger, solskinn til *[[Krigsropet]]* og daværende *[[Kristen Ungdom]]*, barnefortellinger i *[[Alle Barns Blad]]* og *[[Magne]]* (også på nynorsk), humoresker i *[[Magasinet for alle]]* – og har visst hatt noe i alle de ukeblad du kan regne opp. Videre artikler, petiter, jubileumsskrifter, leilighetssanger, lokalrevyer, russetaler, taler av et hvert slag ellers».

Han skrev sammenlagt 175 fortellinger til *[[Detektiv-Magasinet]]* og fire romaner til Knut Gribb-serien.

## Referanser
Glennemåler

**Glennemåler** (*Electrophaes corylata*) er en sommerfugl i gruppen av de egentlige målere  (Geometridae). Denne måleren finnes nord til Nordland i Norge.

## Utseende
En middelsstor (vingespenn 22 – 30 mm), slank, kontrastrikt farget måler. Den kan kjennes på at vingenes mørke felter er mørkegrå og at det brede tverrbåndet kar spisse, V-formede innskjæringer både ved inner- og ytterkanten. **Forvingen** er lysgrå til gulbrun, roten mørkegrå. I midten av vingen er det et bredt, mørkegrått tverrbånd som har V-formede innsnevringer i både inner- og ytterkant. Utenfor tverrbåndet er det et smalt, hakkete, grått tverrbånd, ved ytterkanten en stor, avlang, mørk flekk. **Bakvingen** er grå. Larven er lang og tynn, naken, lysgrønn med mørkt rødbrune flekker på ryggen av de fremste og bakerste kroppsleddene, og på sidene.

## Levevis
Arten lever i løvskog, og larvene kan finnes på mange ulike busker og løvtrær, særlig bjørk. De voksne målerne flyr i mai – juli.

## Utbredelse
Glennemåleren forekommer i hele Europa og også i Nord-Asia. I Norge finnes den nord til Nordland.

## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Nettsiden ''Svenska Fjärilar'', med bildegalleri
* UK moths, ''Electrophaes corylata''
* www.nhm.uio.no/fakta/zoologi/insekter/norlep/ Norges sommerfugler – Et norskspråklig nettsted om norske sommerfugler.
* Bilde av larven, fra Kimmo's Lep site
Svartflekket olivenmåler

**Svartflekket olivenmåler** (*Colostygia pectinataria*) er en sommerfugl i gruppen av de egentlige målere  (Geometridae). Denne måleren finnes nord til Nordland i Norge.

## Utseende
En middelsstor (vingespenn 24 – 28 mm), slank, grålig grønn måler, vanligvis lett å kjenne igjen på fargen, men den grønne fargen blekner etterhvert til gult. Hannen har fjærformede antenner. **Forvingen** er litt gråaktig grønn, ved roten med et smalt, mørkt tverrbånd. Midt i vingen har den et bredt tverrbånd. Dette er omtrent dobbelt så bredt ved forkanten av vingen som ved bakkanten, og smalt kantet med svart. Båndet er svart ved vingens bakkant og i begge forhjørnene, ellers grønt. Rett bak vingespissen er det en mørk flekk. **Bakvingen** er gråhvit. Larven er forholdsvis kraftig og virker knudrete, lyst gråfiolett på farge. Den har tallrike små, svarte flekker som hver bærer en kort, stiv børste. 

## Levevis
Svartflekket olivenmåler kan forekomme i mange ulike miljøer, på heier, i myrlendt terreng og også i skog. Larvene lever først og fremst på maurer (*Galium* spp.) men kan også finnes på syrer (*[[Rumex]]* spp.) og tvetann (*Lamium* spp.). De voksne målerne flyr om natten i juni – juli og kommer gjerne til lys.

## Utbredelse
Arten forekommer i hele Europa og også i Nord-Asia. I Norge er den vanlig nord til det nordlige Nordland.

## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Nettsiden ''Svenska Fjärilar'', med bildegalleri
* UK moths, ''Colostygia pectinataria''
* www.nhm.uio.no/fakta/zoologi/insekter/norlep/ Norges sommerfugler – Et norskspråklig nettsted om norske sommerfugler.
* Bilde av larven, fra Kimmo's Lep site
Geitramsmåler

**Geitramsmåler** (*Spargania luctuata*) er en sommerfugl i gruppen av de egentlige målere  (Geometridae). Denne måleren finnes over det meste av Norge, men er sjelden på Vestlandet.

## Utseende
En middelsstor (vingespenn 25 – 28 mm), slank måler, mørk med et hvitt tverrbånd. Kjennes lett på det hvite, jevnbrede tverrbåndet som går over begge vingepar. **Forvingen** er nokså mørkt brungrå. Litt innenfor midten har den et bredt, mørkt tverrbånd (noen ganger ikke mørkere enn resten av vingen) som er omtrent en og en halv gang så bredt ved forkanten av vingen som ved bakkanten. Båndet er V-formed utbuktet nær midten. Utenfor dette er det et jevnbredt, dobbelt, skinnende hvitt tverrbånd. Utenfor det brede, hvite tverrbåndet er det en smal, sterkt bølgete, hvit tverrlinje. **Bakvingen** er lyst brungrå ved roten, i midten med et bredt, hvitt tverrbånd, ytterst mørkt brungrå til sjokoladebrun. 

Larven er naken og finnes i to fargevarianter, grønn eller gulbrun. På ryggen har den et rutemønster dannet av mørke skrålinjer.

## Levevis
Arten lever i skog og skogkanter der det vokser geitrams (*Chamerion angustifolium*), som er larvenes næringsplante. De voksne målerne flyr, i alle fall lenger sør i Europa, i to generasjoner, henholdsvis i mai – juni og i juli – august. De flyr om natten og kommer gjerne til lys.

## Utbredelse
Arten finnes i Europa og videre østover gjennom det nordlige Asia til Stillehavet (Primorye og Sakhalin), og også i det meste av Nord-Amerika. I Norge er den funnet spredt over hele landet, men det er få funn fra Vestlandet.

## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Nettsiden ''Svenska Fjärilar'', med bildegalleri
* UK moths, ''Spargania luctuata''
* www.nhm.uio.no/fakta/zoologi/insekter/norlep/ Norges sommerfugler – Et norskspråklig nettsted om norske sommerfugler.
* Bilde av larven, fra Kimmo's Lep site
Praktkorsmåler

**Praktkorsmåler** (*Rheumaptera hastata*) er en sommerfugl i gruppen av de egentlige målere  (Geometridae). Denne elegante måleren finnes over det meste av Norge, men ser ut til å mangle i noen områder på Vestlandet.

## Utseende
En middelsstor (vingespenn 27 – 32&nbsp;mm), slank, svart og hvit måler. Den ligner myrkorsmåler (*Rheumaptera subhastata*), men kan skilles fra denne på at den er større og på at vingenes grunnfarge er svart, ikke mørkebrun. Brystet er lysgrått med fire svarte flekker, bakkroppen mest svart. Begge vingepar har to svarte og to hvite bånd, men disse går delvis over i hverandre. Et karakteristisk trekk er at forvingen nesten alltid har en hvit, korsformet tegning omtrent midt på nær ytterkanten. denne henger sammen med det hvite båndet innenfor. Vingefrynsene er vekselvis svarte og hvite, de svarte feltene er bredest. Larven er svært mørk, nesten svart, med lyse flekker langs sidene. den har korte, oppstående, lyse børster.

## Levevis
Arten lever i fuktig skog og myrlendte områder. Larven lever på forskjellige busker, blant andre pors (*Myrica gale*), blokkebær (*Vaccinium uliginosum*), bjørk (*Betula* spp.) og rips (*Ribes* spp.). Larve spinner to eller flere blader sammen til et hylster og lever inni dette. De voksne målerne flyr i juni – juli.

## Utbredelse
Arten finnes over det meste av den palearktiske sone og Nord-Amerika. I Norge er den funnet over det meste av landet, men det er få funn fra Vestlandet.

## Referanser




## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Nettsiden ''Svenska Fjärilar'', med bildegalleri
* UK moths, ''Rheumaptera hastata''
* www.nhm.uio.no/fakta/zoologi/insekter/norlep/ Norges sommerfugler – Et norskspråklig nettsted om norske sommerfugler.
* Bilde av larven, fra Kimmo's Lep site
Rahat

**Rahat** (arabisk: ; hebraisk: ) er en by i Sørdistriktet i Israel. Ifølge Israels statistiske sentralbyrå (CBS) bodde det totalt 38&nbsp;900 innbyggere i byen på slutten av 2005. Dette gjør byen til den største beduinbosetningen i Israel, og den eneste som har status som by.

## Etymologi
På arabisk betyr *Rahat* «komfort», «ro» eller «fred».

## Historie
Rahat ble grunnlagt i 1972 av Israels regjering, som en bosetning for arabiske beduiner som bodde i området uten permanent bosted. Rahat en del av lokalstyret Bnei Shimon frem til 1980, da det ble gjort til et eget lokalstyre (administrert av et privat panel frem til 1989). I 1994 fikk den status som by, og ble med det den første beduinbyen i Israel.

## Demografi
Ifølge CBS (pr. 2001) utgjorde arabere hele den etniske sammensetningen i byen, uten noen merkbar jødisk befolkning. Dette gjør byen til den største beduin-bosetningen i Israel.

Ifølge CBS var det 16&nbsp;300 menn og 16&nbsp;100 kvinner i byen. 65,2&nbsp;% av innbyggerne var 19 år eller yngre, 15,8&nbsp;% mellom 20 og 29, 12,0&nbsp;% mellom 30 og 44, 4,7&nbsp;% mellom 45 og 59, 0,9&nbsp;% mellom 60 og 64 samt 1,4&nbsp; eldre enn 65 år. Befolkningsveksten var i 2001 på 5,1&nbsp;%. 

## Referanser


## Eksterne lenker
* 
*  Rahat, fotogalleri
Verdensby

**Verdensby** er en alminnelig betegnelse for en by som spiller en sentral rolle innen global kultur og økonomi.

Generelt anses New York, London, Tokyo og Paris for å være de fire dominerende verdensbyene. Deretter kommer «sekundære» verdensbyer som Hongkong, Singapore, Milano, Berlin, Toronto, Chicago, Los Angeles med flere.

Kjennetegn ved en verdensby er dens rolle innenfor forskjellige deler av samfunnet; at det er statlige myndigheter i byen, store internasjonale virksomheter, børser, storbanker og internasjonale organisasjoner.

## Kåringer siden 2019

## Listen til ''Globalization and World Cities Research Network (GaWC)''

I 1999 offentliggjorde *Globalization and World Cities Study Group & Network (GaWC)* på Loughborough University i Storbritannia en liste over verdensbyer i økonomisk forstand, på bakgrunn av deres betydning på ulike områder: Bokføring, reklame, bankvesen og adokatvesen. For hvert av de fire tjenesteytende områdene ble det fastslått sentre og tildelt poeng. Ledende sentre fikk tre poeng, større sentre to poeng og mindre sentre et poeng. Poengene ble lagt sammen for hver by. Den oppdaterte lista fra 2010 er som følger:

;Alpha-verdensbyer
* Alpha++
:London, New York

* Alpha+
:Chicago, Dubai, Hongkong, Paris, Shanghai, Singapore, Sydney og Tokyo

* Alpha
:Amsterdam, Beijing, Brussel, Buenos Aires, Frankfurt, Jakarta, Kuala Lumpur, Los Angeles, Madrid, Mexico by, Milano, Moskva, Mumbai, San Francisco, São Paulo, Seoul, Toronto og Washington

* Alpha–
:Atlanta, Bangkok, Barcelona, Boston, Dallas, Dublin, Istanbul, Johannesburg, Lisboa, Melbourne, Miami, München, New Delhi, Philadelphia, Santiago, Taipei, Warszawa,Wien og Zürich

;Beta-verdensbyer
* Beta+
:Athen, Bangalore, Berlin, Bogotá, Kairo, København, Düsseldorf, Hamburg, Houston, Manila, Montréal, Praha, Roma, Stockholm, Tel Aviv og Vancouver

* Beta
:Auckland, Beirut, București, Budapest, Cape Town, Caracas, Chennai, Guangzhou, Ho Chi Minh-byen, Karachi, Kiev, Lima, Luxembourg, Manchester, Minneapolis, Montevideo, Oslo, Riyadh og Seattle

* Beta−
:Abu Dhabi, Birmingham, Bratislava, Brisbane, Kolkata, Calgary, Casablanca, Cleveland, Köln, Denver, Detroit, Genève, Guatemala by, Helsingfors, Lagos, Manama, Monterrey, Nikosia, Osaka, Panama by, Perth, Port Louis, Rio de Janeiro, San Diego, San Juan, Shenzhen, Sofia, St. Louis og Stuttgart

;Gamma-verdensbyer
* Gamma+
:Adelaide, Amman, Antwerpen, Baltimore, Beograd, Bristol, Charlotte, Cincinnati, Doha, Edinburgh, Glasgow, Hanoi, Hyderabad, Jidda, Kuwait by, Lahore, Nairobi, Portland, Riga, San José, San Jose, Tunis og Zagreb

* Gamma
:Almaty, Columbus, Edmonton, Guadalajara, Indianapolis, Kansas City, Leeds, Lyon, Phoenix, Pittsburgh, Quito, Rotterdam, San Salvador, Santo Domingo, St. Petersburg, Tampa, Valencia og Vilnius

* Gamma−
:Accra, Austin, Belfast, Colombo, Curitiba, Durban, George Town, Göteborg, Guayaquil, Islamabad, Ljubljana, Marseille, Milwaukee, Muskat, Nagoya, Orlando, Ottawa, Porto, Porto Alegre, Pune, Richmond, Southampton, Tallinn, Tegucigalpa, Torino og Wellington

## Referanser


## Eksterne lenker
* Globalization and World Cities Study Group & Network (GaWC)
Ronald Reagans frihetsmedalje

**Ronald Reagans frihetsmedalje** (Ronald Reagan Freedom Award) er den høyeste utmerkelsen som tildeles av den private Ronald Reagan Presidential Foundation. Utmerkelsen blir gitt de som «har gitt monumentale og varige bidrag til frihetens sak på verdensbasis».

Medaljen ble i mange år delt ut av tidligere førstedame Nancy Reagan på vegne av hennes mann, som døde i juni 2004. Medaljen ble først utdelt i 1992 av tidligere president Reagan selv, likeledes i 1993, men i 1994 var det hans kone Nancy som delte ut medaljen i sin manns sted. Ronald Reagan hadde noen måneder tidligere blitt diagnostisert med Alzheimers, og var ikke i stand til å delta på seremonien.

For å kunne motta utmerkelsen må mottageren ha «gitt monumentale og varige bidrag til frihetens sak internasjonalt,» såvel som «å oppfylle president Reagans overbevisning om at én mann eller kvinne i sannhet kan gjøre en forskjell».

## Mottagere av medaljen
Tidligere president George H.W. Bush ble tildelt medaljen 6. februar 2007, på Reagans 96-årsdag. I takketalen sa Bush: «Jeg skulle ønske at jeg hadde litt av Ronald Reagan i meg når det gjaldt å kommunisere med det amerikanske folket. Hadde jeg blitt velsignet med min forgjengers bemerkelsesverdige egenskaper, hvem vet? Jeg kunne fortsatt vært i jobben». I en mer alvorlig kommentar bemerket han senere i talen: «Å arbeide sammen med Ronald Reagan har vært en av de største gleder i mitt liv». Bush hadde stillingen som USAs visepresident i de åtte årene Reagan satt som USAs president.

27. februar 2008 kunngjorde Ronald Reagan Presidential Foundation at Natan Sharansky, en tidligere sovjetisk dissident, politisk fange og senere israelsk politiker, ville motta Ronald Reagans frihetsmedalje for 2008.

## Oversikt over mottagere
*1992 – Mikhail Gorbatsjov, tidligere generalsekretær i Sovjetunionens kommunistiske parti.
*1993 – Colin Powell, tidligere nasjonal sikkerhetsrådgiver i Reagans administrasjon.
*1994 – Yitzhak Rabin, tidligere israelsk statsminister.
*1995 – Hussein av Jordan, tidligere konge av Jordan.
*1997 – Bob Hope, tidligere underholdningsartist og venn av ekteparet Reagan.
*1998 – Margaret Thatcher, tidligere statsminister i Storbritannia.
*2000 – Billy Graham, evangelistisk predikant og venn av ekteparet Reagan.
*2002 – Rudy Giuliani, tidligere borgermester i New York.
*2007 – George H.W. Bush, tidligere president i USA, tjenestegjorde som visepresident under Reagan, og en personlig venn av ekteparet Reagan.
*2008 – Natan Sharansky, tidligere KGB-fange, menneskerettighetsaktivist og israelsk politiker.
*2011 – Lech Wałęsa, tidligere fagforeningsaktivist og president i Polen.

## Referanser
Unglyn Idrettslag

**Unglyn Idrettslag/Bygdelag** er et idrettslag fra Sørreisa i Troms, stiftet 4. desember 1977 av folk fra fra Galtnes-, Hemmingsjord- og Tømmervik-området i Sørreisa. Klubbens første formann, Geir Rune Fredriksen, var initiativtaker til at idrettslaget ble startet. Idrettslaget ble stiftet med navn IL Stranda, men ble etterhvert hetende Unglyn IL/BL, ettersom navnet allerede var i bruk av et annet idrettslag.

Klubben har i dag egen lysløype, fotballbane og samfunnshus – ofte kalt «ungdomshuset» på folkemunne.

Skistadion ligger øst for Elvelund boligfelt på Galtnes, med lysløype som strekker seg mot Hemmingsjord før den svinger opp, mot Grunnreisa, og videre opp mot Vamannshaugen.

Fotballbanene ligger i Djupvågen i Sørreisa.

Samfunnshuset ligger på Galtnes, og brukes til ulike arrangementer. Blant annet arrangeres jevnlig «Unglynrevyen».

## Referanser


## Eksterne lenker
* IL/BL Unglyn
*Norges Fotballforbund: Unglyn IL - Fotball
Årets Reumert

**Årets Reumert** er en dansk teaterpris, som er oppkalt etter skuespilleren Poul Reumert. Prisen er blitt utdelt hvert år siden 1998 på en søndag i april i Det Kongelige Teater. Dette er den eneste danske prisen som kan tildeles for alle former for scenekunst.

Prisene, som gis for årets prestasjoner i forskjellige kategorier, er sponset av Bikubenfonden. En særskilt komité foretar valg av vinnere.

Prisene består av et premiebeløp og en statuett. Fra 1998 til og med 2013 var statuetten av glass og utformet av Hans Voigt Steffensen. Fra 2014 symboliseres prisen av en ny glass-statuett, som er formgitt av John Kørner.

## «Årets Hæderspris»
Hedersprisen «Bikubens Hæderspris» er på  danske kroner (2014) og kan kun mottas én gang. Beløpet til de øvrige mottakerne er kroner  til hver og talentprisene utgjør  kroner til hver mottaker.

Årets Hæderspris, tidligere kalt Bikubens Hæderspris, tildeles en person som 
«... på enestående vis har bidraget til en positiv udvikling af scenekunsten i Danmark gennem en årrække og som stadig er aktivt udøvende.»

### Mottakere av «Årets Hæderspris»
* 2023  Tammi Øst
* 2022 Søren Sætter-Lassen 
* 2021 Tue Biering
* 2020 Tommy Kenter
* 2019 ikke utdelt
* 2018 Olaf Heine Johannessen
* 2017 Kaspar Rostrup
* 2016 Lisbet Dahl
* 2015 Kirsten Delholm
* 2014 Henning Jensen
* 2013 Klaus Hoffmeyer
* 2012 Tim Rushton
* 2011 Lars Mikkelsen
* 2010 Jytte Abildstrøm
* 2009 Silja Schandorff
* 2008 Kirsten Olesen
* 2007 Stig Fogh Andersen
* 2006 Thomas Lund
* 2005 Preben Kristensen
* 2004 Karen-Lise Mynster
* 2003 Ghita Nørby
* 2002 Nikolaj Hübbe
* 2001 Nikolaj Cederholm
* 2000 Jørgen Reenberg
* 1999 Lisbeth Balslev
* 1998 Bodil Udsen

## Øvrige kategorier
Per 2018 utdeles det priser i følgende kategorier:

* Årets Kvindelige Hovedrolle
* Årets Mandlige Hovedrolle
* Årets Kvindelige Ensemblerolle 
* Årets Mandlige Ensemblerolle 
* Årets Danser 
* Årets Sanger 
* Årets Instruktør 
* Årets Scenedesign 
* Årets Dramatiker 
* Årets Teaterforestilling 
* Årets Børne-/Ungdomsteaterforestilling
* Årets Musical og Musikteater 
* Årets Opera 
* Årets Danseforestilling 
* Årets Performance 
* Årets Særpris

Hver av disse prisene består av en glass-statutett og 35 000 danske kroner

## Årets talentpriser
I tillegg utdeles det årlig (per 2018) opptil åtte talentpriser. Hver av talentprisene består av en glass-statuett og 35 000 danske kroner.
## Referanser


## Eksterne lenker
*
Det spanske kors

**Det spanske kors** (*Spanienkreuz*) var en tysk militær utmerkelse.

## Historie
Utmerkelsen ble gitt av Adolf Hitler til tyskere som deltok i den spanske borgerkrig og kjempet for Franco. Utmerkelsen ble innstiftet 14. april 1939

Den hører til de nasjonalsosialistiske utmerkelsene som ved den tyske ordensloven av 26. juli 1957 i enhver form er forbudt å bære. 

## Klasser
* **Etterlatte** – til slektninger ved soldats død (315 utgitt)
* **Bronse** – for ikke-kjempende med 3 måneders tjeneste i Spania (7869 utgitt)
* **Bronse med sverd** – for fortjeneste i krigen (8462 utgitt)
* **Sølv** – ikke-kjempende for fortjeneste i krigen (327 utgitt)
* **Sølv med sverd** –  for strid i viktige slag eller lang stridstjeneste (8304 utgitt)
* **Gull** – for å ha vist utmerket mot i strid eller for å ha utmerket seg spesielt ved oppdrag (1126 utgitt)
* **Gull med diamanter** – for å ha vist utmerket lederskap i strid eller gode resultater (28 utgitt)

Mottakere av det spanske kors med gull og diamanter, etter rang:
Hugo Sperrle, Helmut Volkmann, Wolfram Freiherr von Richthofen, Wilhelm Ritter von Thoma, Karl Mehnert, Martin Harlinghausen, Karl-Heinz Wolff, Harro Harder, Günther Lützow, Werner Mölders, Rudolf Freiherr von Moreau, Wolfgang Neudörffer, Wolfgang Schellmann, Joachim Schlichting, Wilhelm Balthasar, Otto Bertram, Wilhelm Enslen, Adolf Galland, Max Graf Hoyos, Hans-Detlef von Kessel, Eberhardt Kraft, Walter Oesau, Reinhard Seiler, Bernhard Stärcke, Wilhelm Boddem, Paul Fehlhalbe, Oskar Henrici, Heinz Runze.

## Design
Korset er liknende et Malteserkors. På advers er det et hakekors i senter, imellom hver arm på korset er det en tysk Luftwaffe-ørn som holder et hakekors, og to kryssede sverd (kun på kors til stridende). På den høyeste klassen er det diamanter rundt hakekorset. Revers er flat og har nål for feste til uniform. Korset til etterlatte er likt et ikke-stridende kors, men mindre i størrelse. I motsetning til de andre har den et sort medaljebånd med rødt, gult og rødt (det spanske flaggets farger).

## Se også
* Liste over tyske militære utmerkelser 1933-1945
Berberisduskmåler

**Berberisduskmåler** (*Rheumaptera cervinalis*) er en sommerfugl i gruppen av de egentlige målere  (Geometridae). Denne måleren finnes langs kysten vestover til Rogaland i Norge.

## Utseende
En middelsstor (vingespenn 33 – 39&nbsp;mm), slank, lysbrun måler. **Forvingen** er lysbrun med tallrike, mer eller mindre tydelige, lysere og mørkere tverrlinjer. Vanligvis har den et markert, bredt, noe mørkere tverrbånd midt i vingen. **Bakvingen** er brunhvit med smale, bleke, brune tverrbånd. Larven er kraftig med korte, hvite børster. Ryggsiden er mørk grå, buken blek, på sidene har den gule flekker.

## Levevis
Larvene lever på berberis (*Berberis* spp.) og sommerfuglen finnes der hvor denne planten vokser, i Norge helst i hager. De voksne målerne flyr om natten i april – juni og kommer gjerne til lys.

## Utbredelse
Arten forekommer i Europa, bortsett fra Balkan og deler av Russland. Den forekommer også i Nord-Asia. I Norge er den funnet langs kysten vestover til Rogaland.

## Litteratur
* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum  Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

## Eksterne lenker
* 
* Nettsiden ''Svenska Fjärilar'', med bildegalleri
* UK moths, ''Rheumaptera cervinalis''
*  www.nhm.uio.no/fakta/zoologi/insekter/norlep/  Norges sommerfugler – Et norskspråklig nettsted om norske sommerfugler.
* Bilde av larven, fra Kimmo's Lep site